《风流子》
宋代·方君遇

春被雨禁持。伤心事、仿佛去年时。记芳径暮归，褪妆微醉，暗帏先寝，闻笑佯痴。回首别离容易过，杨柳又依依。红烛怨歌，鬓花零落，青绫牵梦，屏影参差。桃源今何在，刘郎去，应念瘦损香肌。误约夜阑，从前怪我多疑。但怕收残泪，对人徐语，指弹新恨，推户潜窥。还是恹恹病也，无计怜伊。

作者简介：方君遇，宋朝吴兴（今浙江湖州）人。与吴潜同时。与韦居安同时（ 《梅磵诗话》 卷上）。